b'\n_START_ARTICLE_\nEuscorpius flavicaudis\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nE. flavicaudis on pieni, vain 35\xe2\x80\x9345 millimetrin pituiseksi kasvava, l\xc3\xa4hes musta skorpionilaji. Jalat ja pyrst\xc3\xb6n k\xc3\xa4rki ovat kuitenkin kellert\xc3\xa4v\xc3\xa4t. Lajin pisto on ihmiselle harmiton.\n_START_SECTION_\nElintavat\n_START_PARAGRAPH_\nLaji on sopeutunut kaivamiseen ja viihtyy pimeiss\xc3\xa4 ja kuivissa koloissa. Skorpioni on y\xc3\xb6aktiivinen ja oleskelee valoisana aikana syv\xc3\xa4ll\xc3\xa4 kolonsa per\xc3\xa4ll\xc3\xa4 ja tulee vasta h\xc3\xa4m\xc3\xa4r\xc3\xa4n aikaan suuaukon l\xc3\xa4helle. Saalistusstrategiana on v\xc3\xa4ijyminen, ja el\xc3\xa4in selviytyy pitki\xc3\xa4kin aikoja ravinnotta. E. flavicaudis saalistaa p\xc3\xa4\xc3\xa4asiassa siiroja, mutta my\xc3\xb6s hy\xc3\xb6nteisi\xc3\xa4 ja tarvittaessa jopa omia lajikumppaneitaan. Lajin lis\xc3\xa4\xc3\xa4ntymisaika on kes\xc3\xa4kuusta elokuuhun. Naaras munii munat vasta kun ne ovat valmiita kuoriutumaan, ja kuljettaa poikasia sel\xc3\xa4ss\xc3\xa4\xc3\xa4n kunnes ne ovat riitt\xc3\xa4v\xc3\xa4n suuria selviyty\xc3\xa4kseen yksin. Skorpionin kasvu t\xc3\xa4ysikasvuiseksi kest\xc3\xa4\xc3\xa4 yhdest\xc3\xa4 kahteen vuotta.\n_START_SECTION_\nLevinneisyys\n_START_PARAGRAPH_\nE. flavicaudisin luontainen esiintymisalue ulottuu Pohjois-Afrikasta Italiaan, Ranskaan ja Espanjaan. Esiintymisalueen pohjoisraja kulkee It\xc3\xa4vallassa. Ihmisen mukana kulkeutuneena lajia kuitenkin el\xc3\xa4\xc3\xa4 my\xc3\xb6s Uruguayssa ja Englannissa, Sheppeyn saarella, jossa lajia on tavattu 1860-luvulta l\xc3\xa4htien. Sheppeyn skorpionit muodostavat maailman pohjoisimman luonnossa el\xc3\xa4v\xc3\xa4n skorpionipopulaation. Sheppeyn saari sijaitsee 61 km it\xc3\xa4\xc3\xa4n Lontoon keskustasta.'